Document ID: 32008R0207

KOMISIJAS REGULA (EK) Nr. 207/2008
(2008. gada 5. marts),
ar ko saskaņā ar Padomes Regulu (EK) Nr. 577/98 pieņem 2009. gada ad hoc moduļa specifikācijas par jaunu cilvēku iekļaušanos darba tirgū
(Dokuments attiecas uz EEZ)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1998. gada 9. marta Regulu (EK) Nr. 577/98 par darbaspēka izlases veida apsekojuma organizēšanu Kopienā (1) un jo īpaši tās 4. panta 2. punktu,
tā kā:
(1)
Eiropas nodarbinātības pamatnostādnēs (2) ietverta virkne norāžu par politikas virzieniem, kas svarīgi jaunatnes nodarbinātībā, uzsverot, ka vairāk pūļu jāvelta, lai nodrošinātu jauniem cilvēkiem iespējas iekļauties darba tirgū un samazinātu bezdarbu jaunatnes vidū. Šajās pamatnostādnēs ir arī atsauces uz Eiropas nodarbinātības stratēģijā paredzētajiem mērķiem un kritērijiem, kas tajās iekļauti kopš 2003. gada, lai samazinātu to, ka jaunieši pārtrauc mācības skolā, lai palielinātu izglītības līmeni un dotu “jauna sākuma” iespēju tiem jauniešiem, kas ir bezdarbnieki.
(2)
Izglītības jomas kritēriji ir nostiprināti darba programmā “Izglītība un apmācība 2010”, ko īsteno dalībvalstis un Komisija (3). Šie kritēriji palīdzēs uzraudzīt izglītības līmeņa kāpumu un mūžizglītības pilnveidošanu, un to jauniešu skaita samazināšanu, kuri pārtrauc mācības skolā; tie ir mērķi, kas paredzēti, lai vislabāk sagatavotu jaunus cilvēkus profesionālajai un sociālajai dzīvei.
(3)
Padomes 2006. gada 6. oktobra Lēmumā 2006/702/EK par Kopienas kohēzijas stratēģijas pamatnostādnēm (4) dalībvalstis aicinātas īpašu uzmanību veltīt “Eiropas Jaunatnes pakta īstenošanai, atvieglinot jauniešu piekļuvi darba iespējām un pārejas periodu no mācībām uz darbu, tostarp ar profesionālās orientācijas palīdzību, atbalstot izglītības pabeigšanu, nodrošinot piekļuvi atbilstīgai apmācībai un mācekļa praksei”.
(4)
Tādēļ acīmredzami nepieciešams visaptverošs un salīdzināms datu kopums par jaunu cilvēku iekļaušanos darba tirgū, lai pārraudzītu panākumus ceļā uz Eiropas nodarbinātības stratēģijas un sociālās iekļaušanas procesa kopējo mērķu sasniegšanu.
(5)
Komisijas 2005. gada 7. marta Regulā (EK) Nr. 384/2005, ar ko pieņem 2007. līdz 2009. gada ad hoc moduļu programmu darbaspēka izlases veida apsekojumam, kas paredzēts ar Padomes Regulu (EK) Nr. 577/98 (5), jau ir ietverts ad hoc modulis par jaunu cilvēku iekļaušanos darba tirgū. Jādefinē mainīgo lielumu saraksts šim modulim.
(6)
Šajā regulā paredzētie pasākumi ir saskaņā ar Statistikas programmu komitejas atzinumu,
IR PIEŅĒMUSI ŠO REGULU.
1. pants
Pielikumā izklāstīts sīki izstrādāts to mainīgo lielumu saraksts, kas jāvāc 2009. gadā, izmantojot ad hoc moduli par jaunu cilvēku iekļaušanos darba tirgū.
2. pants
Šī regula stājas spēkā septītajā dienā pēc tās publicēšanas Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2008. gada 5. martā

Labels: 12
0
9
19